Edenvale-tier dalk weer gevangSkermskoot van die video wat vroeër op sosiale media gedeel is. Die private sekerheidsmaatskappy SWAT SOS het op Facebook aangedui dat die jong tierwyfie wat Maandagoggend in Edenvale aan die Oos-Rand gewaar is, gevang is. Dit is egter nog nie deur die Dierebeskermingsvereniging (DBV) of die plaaslike gemeenskapspolisiëringsforum (GPF) bevestig nie. “Eenhede het gehelp om die tier in Edenvale op te spoor en te vang. Die dier is verdoof en na ŉ reservaat vir veilige bewaring geneem. Geen verdere inligting sal in dié stadium bekend gemaak word nie,” het die maatskappy op sy Facebook-blad by ŉ foto van ŉ tier gesê. Gary Wilson van SWAT SOS het dié nuus ook in ŉ video op Facebook en Twitter bevestig. Dié kort onderhoud met Wilson is deur ŉ verslaggewer van Times Live gevoer. Conflicting reports the escaped #tiger in Edenvale has been recaptured have emerged. Gary Wilson of Swat SOS says the tiger was safely darted a short while ago. However Edenvale SPCA claim they know nothing about this@TimesLIVE pic.twitter.com/zMKnIumVFt — Orrin Singh (@orrin417) January 30, 2023 Wilson sê in die video dat dit “goed gaan met die tier”. “Dit het goed uitgedraai, die tier is veilig, maar ons gaan nie verdere besonderhede deel nie.” Die foto van die tier wat SWAT SOS op Facebook gedeel het. Keshvi Nair, die DBV se nasionale woordvoerder, sê egter dat dié organisasie nog geen inligting ontvang het wat die maatskappy se bewerings bevestig nie. Die GPF kon dit ook nie aan Maroela Media bevestig nie. Die DBV het vroeër gesê die tier lyk soos ŉ jong wyfie van sowat nege maande oud. *Hou Maroela Media dop vir meer inligting.